(Ortografía tradicional) Xel cꞌu bi ri Jesús,
xucꞌam bi ru cruz,
xeꞌ pa ri juyub ri cäbix U Bakil Jolomaj che.
(Pa ri chꞌabal hebreo are cäbix Gólgota che.)
Chilaꞌ xquirip wi cho ri cruz junam cucꞌ quieb achijab chic,
jujun pa tak u xcut.
Ri Jesús xcanaj pa qui niqꞌuiajal.
Ri tat Pilato xtakan chucojic jun tzꞌibtalic puwiꞌ ri cruz ri cubij:
JESÚS AJ NAZARET RI NIM TAKANEL PA QUI WIꞌ RI WINAK AJ ISRAEL.
E qꞌuia chque ri winak aj Israel xquisiqꞌuij u wäch ri tzꞌibtalic riꞌ rumal chi ri juyub ri xrip wi ri Jesús nakaj cꞌo wi che ri tinimit Jerusalén.
Ri tzꞌibtalic,
tzꞌibtal waꞌ pa ri hebreo,
griego,
xukujeꞌ pa ri latín.
Rumal riꞌ ri qui nimakil sacerdotes quech ri winak aj Israel xquibij che ri tat Pilato:
Mätzꞌibaj la:
“Ri Nim Takanel quech ri winak aj Israel.”
Xane tzꞌibaj la:
“Ri cubij che rib chi are Nim Takanel quech ri winak aj Israel,”
—xecha che.
Are cꞌu ri tat Pilato xchꞌawic,
xubij chque:
Ri xintzꞌibaj,
xak je waꞌ cäcanajic,
—xcha chque.
Te riꞌ,
aretak xetoꞌtaj ri soldados churipic ri Jesús cho ri cruz,
xquicꞌam ri ratzꞌiak,
xcaꞌn cꞌu quiejeb che,
jujun que ri jujun soldados.
Xukujeꞌ xquicꞌam ri camixaꞌ.
Man tꞌisom tä cꞌu waꞌ,
xane xa jun u banom,
quemom petinak ajsic cꞌä iquim.
Ri soldados xquibij chbil tak quib:
Man cäkarakꞌatij taj.
Chkesaj suerte chrij rech cäkilo jachin cächꞌacowic,
—xechaꞌ.
Je riꞌ xbantajic jas ri tzꞌibtal pa ru Lokꞌ Pixab ri Dios ri cubij:
“Xquijach ri watzꞌiak chquiwäch,
xquesaj suerte chrij,”
—cächaꞌ.
Are waꞌ ri xcaꞌn ri soldados.
Chunakaj ri cruz ri ripom wi ri Jesús cꞌo ru nan,
cꞌo ru chakꞌ ru nan,
cꞌo ri nan María ri rixokil ri tat Cleofas,
xukujeꞌ cꞌo ri nan María ri aj Magdala.
Aretak ri Jesús xril ru nan xukujeꞌ ri tijoxel ri sibalaj lokꞌ chuwäch tacꞌal chuxcut,
xubij che ru nan:
Nan,
chabana awal che we achi riꞌ,
—xcha che.
Te cꞌu riꞌ xubij che ru tijoxel:
Chabana a nan che ri nu nan,
—xcha che.
Tzare chiꞌ cꞌut ri tijoxel riꞌ xucꞌam bi ru nan ri Jesús cho rachoch.
Te cꞌu riꞌ rumal chi ri Jesús retam chi ronojel ri tzꞌibtal chrij bantajinak chic,
xukujeꞌ rech kas cäbantajic jas ri cubij ru Lokꞌ Pixab ri Dios,
xubij:
Cächakiꞌj nu chiꞌ,
—xchaꞌ.
Cꞌo cꞌu apan jun lak nojinak che chꞌäm vino.
Xquirub cꞌu jun estropajo chupam ri vino riꞌ,
xquiya puwiꞌ jun aj,
te cꞌu riꞌ xquiya akꞌan chuchiꞌ ri Jesús.
Ri Jesús xutij ri chꞌäm vino,
te cꞌu riꞌ xubij:
Ronojel xbantajic,
—xchaꞌ.
Xupachba cꞌu ru jolom,
xel ranimaꞌ.
Xa cꞌu chuwek chic ri nimakꞌij Pascua.
Man cäcaj tä cꞌu ri winak aj Israel chi ri qui cuerpo ri winak quecanaj can cho tak ri cruz pa ri kꞌij re uxlanem.
Ri kꞌij re uxlanem riꞌ are jun kꞌij waꞌ nim u banic.
Rumal riꞌ xquitaꞌ che ri tat Pilato chi cätakan chukꞌajisaxic ri cakan ri e ripil cho tak ri cruz,
xukujeꞌ chi cäkasax ri qui cuerpo cho ri cruz.
Te riꞌ xebeꞌ ri soldados,
xquikꞌajisaj ri rakan ri nabe xukujeꞌ ri jun chic ri e ripom rucꞌ ri Jesús.
Aretak cꞌut xekeb rucꞌ ri Jesús,
xquilo chi cäminak chic,
xa je riꞌ man xquikꞌajisaj tä ri rakan ri Areꞌ.
Pune je riꞌ jun chque ri soldados xujak ru cꞌalcꞌax ri Jesús rucꞌ jun lanza,
chanim cꞌut xel lok quicꞌ xukujeꞌ joron.
Ri cäbin waꞌ we tzij riꞌ,
are jun ri kas xrilo,
kas tzij cꞌu ri cubij.
Ri areꞌ cubij ri kas tzij ri retam rech ri ix xukujeꞌ quixcojonic.
Je cꞌu xcꞌulmataj waꞌ rech cäbantajic jas ri tzꞌibtal pa ru Lokꞌ Pixab ri Dios ri cubij:
“Man cꞌo tä jun bak xquikꞌajisaj che,”
—cächaꞌ.
Cubij xukujeꞌ ru Lokꞌ Pixab ri Dios pa jun u xak chic:
“Cäquil na ri xquisoco,”
—cächaꞌ.